**Prof. dr. Branko Klun**

Prof. dr. Branko Klun je študiral v Ljubljani, Rimu in na Dunaju, kjer je leta 1999 doktoriral iz filozofije. Raziskovalno se je izpopolnjeval na Univerzi Pariz-Nanterre. Njegovo znanstveno delo se osredotoča na filozofijo religije, metafiziko in etiko. Mednarodno se je uveljavil kot poznavalec fenomenološko-hermenevtične filozofije in njenih povezav s teologijo. Izdal je tri monografije, od tega dve v nemškem jeziku, ter številne članke v uglednih angleških, nemških in francoskih revijah ter monografijah. Kot gostujoči predavatelj sodeluje z Univerzo na Dunaju, imel pa je vabljena predavanja tudi na Univerzah v Innsbrucku, Gradcu, Regensburgu in Toulousu. Vodil je slovensko-avstrijski raziskovalni projekt s področja sodobne filozofije religije. Je član več mednarodnih znanstvenih združenj in uredniških svetov znanstvenih revij. Za pedagoško delo na matični fakulteti je bil s strani študentov trikrat izbran za najboljšega profesorja.